Irakse magte dring Fallujah binne – praag.co.za
Die stad het simboliese betekenis vir die militante groep en was vir 'n geruime tyd 'n vesting van militante wat, sedert die 2003 Amerikaans-geleide inval in Irak, teen die besetting gekant is.
Nadat hulle Sondag die suidelike rand van die stad binnegedring het, het Irakse magte Woensdagoggend die woonbuurt Shuhada binnegegaan, het AP berig.
Volgens genl.maj. Hadi Zayid Kassar, adjunkbevelvoerder van die teenterreur-magte in Fallujah, het artillerievuur en vuurpyl-aanvalle die weg gebaan sodat die eerste kolom swart Humvees in Shuhada, in die suide van Fallujah, kon inbeweeg.
Fallujah is een van die laaste ISIS-vestings in Irak. Die militante Soenni-groep beheer reeds die afgelope twee jaar die stad, wat 65 kilometer wes van Bagdad geleë is.
Irakse magte het reeds sterk teenstand in die stryd om Fallujah teëgekom. Uitgebreide tonnels, goed opgeleide sluipskutters en bomme langs die pad wat deur ISIS geplant is, het die aanvanklike aanslag op die stad belemmer.
Ná 'n blitzkrieg regoor die land in die somer van 2014, word die gebied nou stadig van die ISIS-militante gesuiwer.
Die operasie om Fallujah te herwin, is glo een van die moeilikstes nog, maar ISIS is reeds op die agtervoet in Libië sowel as Sirië waar Koerdiese magte op die punt staan om Raqqa te herower.
Skrywer praagGepubliseer op 10 Junie 2016 Kategorieë Internasionale nuus, NuusSleutelwoord Fallujah, Irak, Iran, ISIS, terreur